Diari Oficial de la Generalitat Valenciana


Sumari del DOGV 2257, del 02-05-1994 (1994/831286)

RESOLUCIÓ de 20 d'abril de 1994, del Rectorat de la Universitat de València per la qual es convoquen proves selectives d'accés al grup B. sector administració especial per a proveir vacants de tècnic mitjà de marqueting de la Universitat de València.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2257

Data del DOGV
:   02-05-1994

Secció del DOGV
:   AUTORITATS I PERSONAL

Número del document
:   1994/831286


Data del document
:   20-04-1994

Organisme emissor
:   Universitat de València

Tipus de document
:   Resolució

RESOLUCIÓ de 20 d'abril de 1994, del Rectorat de la Universitat de València per la qual es convoquen proves selectives d'accés al grup B, sector administració especial per a proveir vacants de tècnic mitjà de màrqueting de la Universitat de València. [94/2558]  
Aquest Rectorat, fent ús de les competències que li atribueix l'article 18, en relació amb el 3.2 e) de la Llei de Reforma Universitària, i segons l'article 199 dels Estatuts de la Universitat de València, acorda convocar proves d'accés al grup B, sector administració especial, pel torn d'accés lliure, de tècnic mitjà de màrqueting de la Universitat de València, d'acord amb les següents   
Bases  
1. Objecte de la convocatòria  
1.1 Aquesta convocatòria té per objecte la selecció de personal per a cobrir una vacant de tècnic mitjà de màrqueting de la Universitat de València, del grup B, sector administració especial, pel torn d'accés lliure, mitjançant el sistema de concurs oposició.  
1.2 Segons l'article 49.3 de la Llei de Reforma Universitària, la realització d'aquestes proves selectives s'ajustarà al que preveu la Llei de la Funció Pública de la Generalitat Valenciana (decret legislatiu pel qual s'aprova el text refós de la Llei de la Funció Pública Valenciana 1.410/1991, de 20 de març, i els seus decrets de desenvolupament); en els Estatuts de la Universitat de València (Decret 172/1985, modificats pels decrets 165/1989, 71/1990 i 43/1993 del Consell de la Generalitat Valenciana), i en les normes establertes en aquesta convocatòria.  
2. Condicions generals dels aspirants  
2.1 Per ser admés en aquestes proves és necessari:  
a) Ser espanyol.  
b) Haver complit els 18 anys.  
c) Posseir el títol de diplomat universitari, d'enginyer tècnic, d'arquitecte tècnic, de formació professional de tercer grau o equivalent.  
d) Posseir la capacitat física i psíquica necessària per a la realització de les funcions dels llocs de treball oferits.  
e) No estar inhabilitat penalment per a l'exercici de funcions públiques.  
f) No haver estat separat mitjançant expedient disciplinari de qualsevol administració o treball públic.  
2.2 Les condicions a què es refereix l'apartat anterior per a ser admès en les proves han de complir-se en el moment de finalització del termini de presentació d'instàncies, i gaudir-ne durant tot el procés selectiu fins el moment de la presa de possessió.  
3. Sol·licituds  
3.1 Els qui vulguen participar en aquestes proves han de fer-ho constar en una instància que serà facilitada gratuïtament en la consergeria de la Gerència d'aquesta Universitat, carrer de l'Antiga Senda de Senent, n.º 11.  
3.2 Les sol·licituds s'adreçaran al Rectorat de la Universitat de València. El termini de presentació d'aquestes sol·licituds serà de 20 dies naturals a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV). Es presentaran a les oficines del Banc Mapfre que figuren en l'annex V d'aquesta convocatòria; també es podran presentar en la forma establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3.3 Els drets d'examen seran de 2.000 pessetes, que s'ingressaran en el compte corrent {REF Drets d'Examen -Universitat de València 0063-0070-74- 0090021053} o mitjançant una transferència bancària al compte citat.  
En el primer cas haurà de figurar en la sol·licitud el segell de l'entitat bancària on s'ha fet l'ingrés; en cas d'haver fet el pagament per transferència bancària, caldrà acompanyar la instància amb el resguard corresponent.  
L'omissió de l'acreditació del pagament determinarà l'exclusió de l'aspirant.  
En cas d'utilitzar la forma de presentació establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'aspirant haurà d'acompanyar la sol·licitud amb la còpia del resguard acreditatiu de la transferència, la falta de la qual en determinarà l'exclusió de l'aspirant.  
3.4 Els aspirants amb minusvàlues podran demanar en l'imprès de sol·licitud que es prenguen les mesures d'adaptació necessàries per a la realització de les proves; en aquest cas, cal que presenten un certificat de l'òrgan competent del seu grau de discapacitat.  
3.5 En els apartats 30 i 31 de l'imprés de sol·licitud, els aspirants assenyalaran la seua opció per a realitzar l'exercici voluntari i de mèrits, i seleccionaran els idiomes triats.   
3.6 Caldrà adjuntar a la sol·licitud una fotocòpia del DNI.  
4. Admissió dels aspirants  
4.1 Expirat el termini de presentació d'instàncies, una vegada verificat el compliment de tots els requisits de participació assenyalats en aquesta convocatòria, i efectuat el pagament dels drets d'examen, el rector dictarà una resolució que es publicarà al DOGV, la qual contindrà la relació provisional d'admesos i exclosos de la realització de les proves. Necessàriament, en aquesta relació caldrà fer constar els cognoms, el nom i el document nacional d'identitat de tots els aspirants, i les causes que motiven l'exclusió per a participar en aquestes proves.  
4.2 Els aspirants exclosos podran rectificar el defecte que haja motivat la seua exclusió o realitzar les al·legacions que consideren oportunes en el termini de deu dies hàbils, comptats a partir del següent al de la publicació de la llista provisional d'admesos i exclosos, d'acord amb el que estableix l'article 71 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
4.3 Transcorregut el termini de deu dies, rectificats els defectes i ateses les al·legacions que corresponga, es dictarà una resolució que contindrà la relació definitiva d'admesos i exclosos, i amb una antelació d'almenys 15 dies, el lloc i l'hora de començament dels exercicis, que es publicarà en el DOGV.  
4.4 Seran causes d'exclusió, a més de les assenyalades en d'altres apartats d'aquestes bases:  
- l'omissió de la signatura en la sol·licitud;  
- no adjuntar fotocòpia del DNI;  
4.5 Serà causa d'exclusió de l'exercici de mèrit:  
- no especificar en l'opció de realització de l'exercici de mèrits els idiomes elegits.  
5. Proves selectives  
5.1 El procediment de selecció serà el de concurs oposició, que constarà d'una primera fase d'oposició i d'una segona de concurs.  
5.2 Fase d'oposició  
Constarà de quatre exercicis, dels quals els tres primers seran eliminatoris.  
a) Primer exercici  
De caràcter obligatori. Constarà de dues parts, que es realitzaran en una única sessió.  
- Primera part. Consistirà en la realització d'una prova de coneixements de cultura general i continguts del programa que figura en l'annex II.  
- Segona part.Consistirà en la realització d'una prova de coneixements sobre els continguts del programa que figura en l'annex I.  
L'exercici podrà fixar-se en forma de preguntes que hauran de contestar els opositors o en forma de test amb quatre alternatives de resposta, de les quals sols una d'elles serà correcta. La seua duració la fixarà el tribunal amb la deguda antelació, atenent el seu contingut.  
b) Segon exercici  
De caràcter obligatori. Consistirà en la redacció de dos temes d'entre els tres triats a l'atzar dels continguts que figuren en l'annex I.  
c) Tercer exercici  
De caràcter obligatori. Constarà de quatre supòsits de caràcter pràctic, dels quals els aspirants hauran de triar-ne dos, amb la finalitat de valorar la capacitat dels aspirants per a portar a terme les tasques tècniques relacionades amb els continguts de les matèries compreses en l'annex I d'aquesta convocatòria.  
Aquests exercicis podran contenir, si el tribunal així ho considera, la redacció de memòries o projectes tècnics relacionats amb les matèries objecte de l'exercici.  
La duració d'aquest exercici la fixarà el tribunal amb la deguda antelació, atenent el seu contingut.  
d) Quart exercici  
Voluntari i de mèrit. Constarà de tres parts.  
- Primera part. Obligatòria. Tindrà com a objecte valorar els coneixements de valencià dels aspirants.  
- Segona part. Voluntària. Consistirà a traduir un o diversos idiomes elegits pel candidat d'entre els idiomes anglés, francés, alemany i italià, segons l'opció manifestada pels aspirants en la base 3.5.  
- Tercera part. Obligatòria. Consistirà en una entrevista, el lloc, la data i l'hora de la qual les fixarà el tribunal amb la suficient antelació.  
5.3 Fase de concurs  
Consistirà en la valoració per part del tribunal, d'acord amb el barem que figura en l'annex IV, del currículum acreditat, que hauran de presentar els aspirants inclosos en la llista d'aprovats en el termini màxim de deu dies comptats des de la seua publicació, al Servei de Personal d'Administració i Serveis d'aquesta Universitat, al carrer de l'Antiga Senda de Senent, núm. 11.  
La puntuació final la determinarà la suma de les obtingudes en cada fase.  
Finalment s'elaborarà una relació que constituirà la llista dels aspirants que han superat les proves per ordre de puntuació, sense que puga superar-se el nombre de vacants convocades.  
6. Qualificació dels exercicis  
6.1 Primer exercici  
Cada part es qualificarà de 0 a 10 punts, i caldrà obtenir un mínim de 5 punts en cadascuna d'elles per a superar-lo. En el cas de realitzar-se aquest exercici en forma de test, les contestacions errònies tindran incidència en la qualificació de l'exercici, d'acord amb la següent fórmula: una penalització de 0,33 punts per error. Per a poder ser qualificat caldrà obtenir almenys el 50 % de respostes correctes.  
6.2 Segon exercici  
Es qualificarà de 0 a 10 punts, i caldrà obtenir per a superar-lo un mínim de 5 punts i no obtenir 0 en cap dels temes.  
6.3 Tercer exercici: la puntuació de l'exercici serà de 0 a 10 punts, i caldrà per a superar-lo haver obtingut un mínim de 5 punts i no haver obtingut 0 en cap dels supòsits.  
6.4 La qualificació resultant de tots els exercicis eliminatoris estarà determinada per la suma de puntuacions obtingudes en cadascun d'ells.  
A continuació es configurarà un relació que s'ordenarà de major a menor puntuació i s'interromprà quan el nombre d'inclosos coincidisca amb el de vacants convocades.  
En cas d'empat entre els aspirants inclosos en la relació, l'ordre s'establirà atenent la puntuació obtinguda en el segon exercici, i si continuara es tindrà en compte la major puntuació obtinguda en el tercer exercici. En cas de persistir aquest es determinarà, en primer lloc, per la puntuació del primer exercici, i si subsisteix l'empat, es dirimirà a través d'un sorteig.  
Solament els inclosos en aquesta relació podran passar a realitzar l'exercici voluntari de mèrit.  
En cap cas l'obtenció de 5 o més punts en els exercicis obligatoris podrà entendre's com aprovat sense plaça.  
6.5 El quart exercici serà valorat de la següent manera:  
- primera part: de 0 a 5 punts;  
- segona part: de 0 a 3 punts, un punt com a màxim per idioma elegit;  
- tercera part: de 0 a 3 punts.  
6.6 La puntuació de la fase d'oposició s'obtindrà sumant la puntuació de l'exercici núm. 5 als resultats obtinguts pels aspirants que figuren en la relació a què es refereix la base 6.4.  
6.7 La puntuació de la fase de concurs s'obtindrà sumant la puntuació obtinguda per aplicació del barem assenyalat en l'annex IV al currículum acreditat que hauran d'aportar els aspirants inclosos en la llista d'aprovats a què es refereix l'apartat 6.3, en el termini màxim de deu dies, després de la seua publicació, en el Servei de Personal d'Administració i Serveis d'aquesta Universitat.  
Solament podran participar en aquesta fase els aspirants que hagen superat la fase d'oposició.  
6.8 La puntuació final del concurs oposició s'establirà per la suma de les obtingudes en cada fase. S'elaborarà una relació que conformarà la llista d'admesos que han superat les proves per ordre de puntuació.  
7. Desenvolupament de les proves selectives  
7.1 Els exercicis tindran lloc a les dependències de la Universitat de València. El primer exercici es realitzarà en el lloc, la data i l'hora que s'establisca en la resolució del Rectorat d'aquesta Universitat per la qual s'aprove la relació definitiva d'admesos i exclosos de la realització de les proves objecte d'aquesta convocatòria.  
7.2 L'ordre d'actuació dels opositors s'iniciarà per la persona que resulte del sorteig efectuat per la Universitat de València.  
7.3 Els aspirants seran convocats per a cada exercici en crida única, i seran exclosos d'aquestes proves els qui no hi compareguen, excepte en els casos de força major, degudament justificats i lliurement valorats pel tribunal.  
7.4 En cada exercici els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprés de sol·licitud d'admissió a les proves.  
No acomplir aquest requisit determinarà l'exclusió dels aspirants afectats.  
En cap cas no seran vàlides les còpies o fotocòpies compulsades dels dits documents.  
Els membres del tribunal i el personal col·laborador seu, no permetran l'accés a les sales on es realitzen els exercicis, d'aquelles persones que no acomplisquen els anteriors requisits, ni d'aquelles que compareguen una vegada conclosa la crida dels aspirants convocats.  
7.5 En finalitzar cadascuna de les proves, l'anunci de la següent es farà públic pel tribunal al local on haja tingut lloc la prova esmentada, i a més a la Gerència d'aquesta Universitat amb una antelació mínima de 48 hores.  
7.6 En qualsevol moment del procés selectiu, si el tribunal tinguera coneixement que algun dels aspirants no posseeix la totalitat dels requisits exigits per la present convocatòria, després de donar audiència a l'interessat, procedirà a la seua exclusió, i li comunicarà també la inexactitud o falsedats formulades per l'aspirant en la sol·licitud d'admissió a les proves selectives, perquè tinga els efectes pertinents.  
8. Publicitat de les llistes  
8.1 Després de la realització de cadascuna de les proves, el tribunal farà pública, mitjançant l'anunci als locals on hagen tingut i a la Gerència d'aquesta Universitat, la llista d'aspirants que hagen superat aquestes proves.  
8.2 Una vegada finalitzades totes les proves que integren la fase d'oposició, el tribunal farà pública, mitjançant un anunci als locals on hagen tingut lloc i a la Gerència d'aquesta Universitat, les llistes amb la puntuació final, les quals constituiran les llistes definitives, per ordre de puntuació, dels aspirants que han superat aquestes proves de selecció. Aquestes, necessàriament hauran d'interrompre's quan el nombre d'aprovats coincidisca amb el nombre de vacants convocades.  
8.3 Finalitzat el procés de selecció, per resolució del rector, es faran públiques les llistes definitives d'aprovats, mitjançant publicació en el DOGV.  
9. Coneixement del valencià  
9.1 Els qui superen les proves selectives acreditaran el seu coneixement del valencià amb la presentació dels certificats, diplomes o títols que hagen estat degudament homologats pel Servei de Normalització Lingüística d'aquesta Universitat.  
9.2 Els qui no acomplisquen el requisit anterior es comprometran a la realització dels oportuns cursos de formació i perfeccionament que s'organitzen amb aquesta finalitat i a adquirir en el termini d'un any o en el temps que permeta la programació del Servei de Normalització Lingüística, el nivell superior de coneixement del valencià.  
10. Presentació de documents  
10.1 En el termini de deu dies hàbils, comptats des de l'endemà de la publicació en el DOGV de les relacions d'aprovats, els aspirants proposats han de presentar al Servei de Personal d'Administració i Serveis d'aquesta Universitat la següent documentació:  
a) Certificat de naixement expedit pel Registre Civil corresponent, o fotocòpia del DNI.  
b) Fotocòpia compulsada del títol acadèmic exigible segons la present convocatòria.  
c) Declaració de no haver estat separat mitjançant expedient disciplinari de qualsevol administració o càrrec públic, i que no es troben inhabilitat penalment per a l'exercici de les funcions públiques.  
d) Certificat mèdic acreditatiu de posseir capacitat física i psíquica, necessària per a l'exercici de les funcions dels llocs de treball oferits. Amb aquesta finalitat, els reconeixements els realitzaran els serveis mèdics concertats per la Universitat de València.  
10.2 El fet de no presentar la documentació dins del termini indicat (excepte casos de força major) o la falsedat dels documents, invalidaran les actuacions de l'aspirant, i respecte a aquest, comportarà la nul·litat subsegüent dels actes del tribunal, sense perjudici de les responsabilitats en què l'aspirant havia pogut incórrer.  
10.3 Els aspirants que tenint la condició de funcionariat de carrera o siguen personal laboral fix de la Universitat hagen concorregut a aquestes proves, quedaran exempts de justificar documentalment les condicions generals que ja havien acreditat per a anteriors nomenaments, i hauran d'acreditar la resta de condicions.  
11. Nomenaments de funcionaris  
Transcorregut el termini de presentació de la documentació, i superat el curs selectiu, el Rector dictarà una resolució, que es publicarà en el DOGV, la qual inclourà la llista de les persones que han superat les proves de selecció per ordre de puntuació, i es procedirà al seu nomenament com a funcionari de carrera.  
12. Tribunal  
12.1 El tribunal qualificador d'aquestes proves és el que figura en l'annex III d'aquesta convocatòria.  
12.2 El tribunal podrà, sempre sota la seua direcció i control directe, nomenar col·laboradors, especialistes i ajudants.  
12.3 Els membres del tribunal, a més dels col·laboradors, especialistes i ajudants, hauran d'abstenir-se d'intervenir, quan concórrega en ells alguna circumstància de les previstes en els articles 28 i 29 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives al mateix cos i escala en els cinc últims anys anteriors a la publicació d'aquesta convocatòria.  
El president podrà sol.licitar dels membres del tribunal una declaració expressa de no trobar-se sotmesos a les circumstàncies previstes en els articles esmentats.  
12.4 Una vegada feta la convocatòria del president, es constituirà el tribunal amb l'assistència, almenys, de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen en vistes a la correcta realització de les proves selectives.  
Dins de la fase d'oposició, el tribunal resoldrà tots els dubtes que pogueren sorgir en l'aplicació d'aquestes normes, i tot allò que calga fer en els casos no previstos.  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
12.5 El tribunal adoptarà les mesures escaients en aquells casos en què resulte necessari, de forma que els aspirants amb minusvàlues gaudisquen de similars condicions per a la realització dels exercicis que la resta de participants. En aquest sentit s'establiran, per a les persones que ho sol·liciten en la forma prevista en les bases 3.4, les adaptacions possibles en temps i mitjans per a la seua realització.  
12.6 Per a la comunicació i d'altres incidències, el tribunal tindrà la seu a la Gerència de la Universitat de València.  
12.7 El tribunal que actue en aquestes proves tindrà la categoria que per a aquests casos determine la legislació vigent.  
13. Recursos  
La convocatòria i les seues bases, i tots aquells actes administratius que es deriven d'aquesta i de les actuacions del tribunal, podran ser impugnades pels interessats en els casos i en les formes establertes per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
ANNEX I  
Tema 1. Concepte i contingut del màrqueting. El concepte de màrqueting. El contingut del màrqueting. El màrqueting en el sistema econòmic. La gestió de màrqueting en l'empresa. Els distints enfocaments en la gestió de màrqueting. L'enfocament de màrqueting i la competència.  
Tema 2. L'entorn de màrqueting. El microentorn de màrqueting. El macroentorn de màrqueting. La dimensió global de l'entorn extern. La vigilància de l'entorn.  
Tema 3. La planificació estratègica del màrqueting. La planificació estratègica de l'empresa. La planificació estratègica de la unitat de negoci. El procés de direcció de màrqueting. Determinació i assignació del pressupost de màrqueting.  
Tema 4. El sistema d'informació i la investigació comercial. Concepte i components d'un sistema d'informació màrqueting. Les fonts de dades. Procediments d'obtenció d'informació primària. L'enquesta: el qüestionari. Determinació de la grandària de la mostra i mètodes de mostreig. La realització de la investigació.  
Tema 5. L'anàlisi de les oportunitats de màrqueting. El procés d'anàlisi de les oportunitats de màrqueting. La delimitació del mercat de l'empresa. El mercat dels béns de consum. Els mercats organitzacionals.  
Tema 6. El mercat de consumidors i el comportament del consumidor. L'estratègia de màrqueting i el comportament del consumidor. L'estudi del comportament del consumidor. El procés de decisió de compra. Determinants interns del comportament. Condicionaments externs del comportament.  
Tema 7. Els comportaments de resposta del comprador. Els nivells de resposta del mercat. La mesura de la resposta cognitiva. L'actitud i la mesura de la resposta afectiva. La mesura de la resposta comportamental.   
Tema 8. El comportament de compra de les organitzacions. Característiques del comportament de compra de les organitzacions. Classificació i característiques dels compradors industrials. Situacions de compra industrial. El departament de compres. El procés de decisió de compra industrial i les implicacions de màrqueting.  
Tema 9. Anàlisi de la competència. Identificació de les forces competidores. La competència intrasectorial o directa. L'anàlisi de la competència. Disseny d'un sistema d'intel·ligència competitiva.  
Tema 10. Anàlisi de la demanda. El concepte de demanda i els seus determinants. L'elasticitat de la demanda. L'estructura de la demanda. Mètodes d'estimació de la demanda.  
Tema 11. Segmentació del mercat. Concepte de segmentació. Criteris per a realitzar la segmentació. Procediments de segmentació. Estratègies de segmentació.  
Tema 12. Diferenciació i posicionament. El concepte de valor afegit per al comprador. Identificació d'avantatges competitius mitjançant la cadena del valor. Eina de diferenciació competitiva. Desenvolupament d'una estratègia de posicionament. La comunicació del posicionament de l'empresa.  
Tema 13. L'elecció d'una estratègia de desenvolupament. Anàlisi de la cartera d'activitats. Les estratègies de desenvolupament. Les estratègies competitives. Ambició estratègica i màrqueting de guerra.  
Tema 14. Decisions sobre el producte. La direcció del producte. El concepte de producte. Classificació dels productes. Identificació del producte: marca, model, envasament. La cartera de productes.  
Tema 15. Desenvolupament i evolució del producte. Disseny i desenvolupament del producte. Planificació de nous productes. L'organització per al desenvolupament de nous productes. Processos de difusió i adopció del producte. El cicle de vida del producte.  
Tema 16. Les decisions sobre el preu. Funció del preu en l'estratègia de màrqueting. Factors determinants del preu. Procediments de fixació de preus de venda. Les estratègies de preus.  
Tema 17. Decisions sobre distribució. El sistema de distribució. La distribució comercial com a variable. Els canals de distribució. Les decisions sobre el canal de distribució. L'administració de les relacions en el canal. La gestió del sistema propi de distribució.  
Tema 18. Decisions sobre distribució. Formes i estructures de distribució. La distribució i el sistema comercial. El comerç majorista. El comerç detallista. El sistema comercial des del punt de vista del grau d'integració. Els mètodes de venda.  
Tema 19. Decisions sobre distribució: logística de la distribució. Concepte, objectius i funcions de la distribució física. Transport i proveïment als punts de venda. Emmagatzematge, embalatge i maneig de materials. Gestió de compres. Gestió i control d'inventaris. Decisions sobre el servei i temps d'espera.  
Tema 20. La comunicació comercial. Naturalesa i funció de la comunicació en el màrqueting. El procés de comunicació. El procés de planificació de la comunicació.  
Tema 21. La publicitat i les relacions públiques. Concepte i tipus de publicitat. La planificació de campanyes publicitàries. L'organització de la gestió publicitària. La publicitat no pagada. Les relacions públiques.  
Tema 22. La promoció de vendes. Concepte i objectius de la promoció de vendes. Instruments de la promoció de vendes. Promoció de vendes i els efectius de vendes de les empreses. Promoció de vendes, comerciants i distribuïdors. Promoció de vendes i consumidors. Campanyes per correu i procés de vendes. Promoció de vendes electrònica.  
Tema 23. Implantació i control de les estratègies de màrqueting. La implantació de les estratègies de màrqueting. L'organització de màrqueting. L'execució de les estratègies de màrqueting. El control de les activitats de vendes.  
Tema 24. Màrqueting de serveis. Naturals i classificació dels serveis. Característiques dels serveis i les seues implicacions per al màrqueting. El sistema de {REF servucció}.  
Tema 25. Màrqueting no lucratiu. L'extensió del concepte de màrqueting i les organitzacions no lucratives, el màrqueting no lucratiu. El màrqueting social. El màrqueting públic. El màrqueting polític i electoral.  
Tema 26. La direcció de vendes. El disseny de la força de vendes. La direcció de la força de vendes. Principis de venda típic. Direcció de les relacions.  
Tema 27. Activitats dels agents de vendes i característiques del lloc. Activitats dels agents de vendes. Procés de vendes típic. Guions d'activitat segons el tipus de vendes.  
Tema 28. Model de rendiment dels agents de vendes. Comportament en el lloc, rendiment i efectivitat. Determinants no personals de l'efectivitat. Determinats personals de l'efectivitat. Conseqüències del rendiment dels agents.  
Tema 29. Aptitud i altres característiques personals dels agents de vendes. Aptitud per a la venda i rendiment. Característiques personals dels agents i rendiment. Característiques personals dels agents, característiques del client i rendiment en vendes.  
Tema 30. Reclutament i selecció de la força de vendes. Descripció del lloc i identificació dels criteris de selecció. Reclutament de candidats. Tècniques de selecció, noves tendències en el reclutament i la selecció. Elecció organitzativa dels candidats.  
Tema 31. Nivell de qualificació, socialització i formació dels agents de vendes. Nivell de qualificació. Socialització dels nous agents de vendes. Formació dels agents de vendes inexperts. Formació del personal de vendes expert.  
Tema 32. Percepció del rol pels agents de vendes. Components de la percepció del rol. Venda personal i percepció del rol. Rendiment i percepció del rol. Supervisió i percepció del rol.  
Tema 33. Motivació de la força de vendes. Teories motivacionals de contingut. El model expectancy de motivació. L'enfocament atribucional de la motivació. L'enfocament de les característiques del lloc i clima organitzatiu.  
Tema 34. Avaluació del rendiment dels agents. Avaluació dels resultats i comportament. Aplicació dels sistemes de control a la força de vendes. Enfocaments teòrics sobre l'avaluació del rendiment dels agents.  
Tema 35. Programes de compensació dels agents de vendes. Determinació del nivell de retribució total. Plans de retribució. Percentatge del salari en la retribució total. Concursos de vendes. Recompenses no monetàries.  
Tema 36. Rendiment, satisfacció i rotació dels agents de vendes. Satisfacció. Rendiment i satisfacció. Rendiments, satisfacció i rotació.  
Tema 37. El contacte en la venda personal. Predisposició, aptitud i concordança emotiva. Visió general de l'etapa de contacte. Mitjans per a establir el contacte inicial. Les fases i les variables de l'etapa de contacte.  
Tema 38. La discussió com a base de la motivació. L'art de preguntar: el comú denominador de l'ensenyament i la venda. Dramatització del procés de vendes. Aïllament, novetat incongruència. Com desenvolupar l'entrevista interrompuda.  
Tema 39. Solucions als dubtes del possible client. Introducció. Guia i tàctiques per a combatre les objeccions. Com resoldre les objeccions sobre preus. Estratègies i tàctiques per a concloure la venda.  
Tema 40. Grups, motivació i venda a grup. Grups: motivació i teoria del grup. El grup de conferència. La conferència i la venda per mitjà de conferència. El màrqueting a través de la venda a grup. La cohesió del grup i el paper del participant.  
Tema 41. La indústria de la informació bibliogràfica: productors, distribuïdors i xarxes de transmissió de dades.  
Tema 42. La indústria de la informació bibliogràfica a Espanya.  
Tema 43. Bases i bancs de dades bibliogràfics. Teledocumentació.  
ANNEX II  
Tema 1. La Constitució espanyola de 1978.  
Tema 2. L'organització de l'estat. L'administració central i perifèrica de l'estat.  
Tema 3. L'Estatut d'Autonomia de la Comunitat Valenciana. Significat i estructura. Institucions de la Generalitat Valenciana. L'administració de la Generalitat Valenciana.  
Tema 4. Les comunitats europees. Origen, organització i institucions.  
Tema 5. La Llei de Règim Jurídic de les Administracions Públiques i del Procediment Administratiu Comú.  
Tema 6. La responsabilitat patrimonial de l'administració Pública. La responsabilitat de les autoritats i del personal al servei de les administracions públiques.  
Tema 7. Els contractes administratius: concepte i classes. La preparació dels contractes. Formes d'adjudicació. Elements del contracte administratiu. La revisió de preus i d'altres alteracions contractuals. Compliment i incompliment dels contractes administratius.  
Tema 8. La funció pública valenciana. Classificació i provisió de llocs de treball. Registre de personal. Programació i oferta d'ocupació pública.  
Tema 9. El personal funcionari i laboral al servei de les administracions públiques. Selecció, provisió de llocs de treball. Promoció professional. Adquisició i pèrdua de la condició de funcionari. Situacions administratives. El contracte laboral. Drets i deures. Sistemes de retribucions i indemnitzacions. Incompatibilitats. Règim disciplinari: faltes, sancions i procediment.  
Tema 10. La Llei de Reforma Universitària. Creació, règim jurídic. Govern de les universitats. L'estudi a la universitat.  
Tema 11. La Universitat de València: estatuts. Òrgans de govern col·legiats i unipersonals. El Consell Social. El Claustre. La Junta de Govern. Garanties jurídiques.  
Tema 12. La Universitat de València. Estructura i organització. Departaments, facultats, escoles tècniques superiors, escoles universitàries i col·legis universitaris. Instituts universitaris. Centres adscrits. Serveis universitaris.  
Tema 13. La comunitat universitària: el personal docent i investigador, el personal d'administració i serveis i els estudiants.  
ANNEX III  
Tribunal qualificador  
Titulars  
President: el rector o persona en qui delegue.  
Vocals:  
- dos representants de la Universitat d'igual o superior grup, designats pel rector;  
- un funcionari d'igual o superior grup per sorteig entre el PAS de la Universitat;  
- un representant d'una altra administració pública designat pel rector, a proposta d'aquella;  
- un membre de la Comissió del PAS del mateix grup o superior a les places convocades, a proposta d'ella;  
- un membre de la Junta de Personal, amb veu i sense vot.  
El membre més jove d'entre el vocals amb veu i vot pertanyents a la comunitat universitària actuarà com a secretari/ària.  
Tots els membres del tribunal hauran de ser almenys d'igual o superior grup que les places objecte d'aquesta convocatòria.  
ANNEX IV  
Barem  
La valoració dels mèrits s'efectuarà d'acord amb el barem següent:  
1. Mèrits acadèmics  
S'hi valoraran fins a un màxim de 3 punts les matrícules d'honor i els excel·lents obtinguts en la carrera estudiada per a l'obtenció de la titulació exigida en aquesta convocatòria, d'acord amb els criteris següents:  
- per cada matrícula d'honor: 0,25 punts;  
- per cada excel·lent: 0,15 punts.  
2. Titulacions  
S'hi valorarà fins a un màxim de 3 punts la possessió d'altres titulacions acadèmiques, a més de la necessària per a l'ingrés, sempre que tinguen relació directa amb les funcions dels llocs convocats, d'acord amb aquest criteris:  
- si el títol acadèmic és de nivell superior a l'exigit en la convocatòria: 2 punts;  
- si el títol acadèmic es d'igual nivell a l'exigit en la convocatòria: 1 punt.  
3. Cursos  
S'hi valorarà fins a un màxim de 2 punts l'assistència a cursos organitzats per centres oficials que tinguen relació directa amb les funcions dels llocs convocats, d'acord amb l'escala següent:  
- cursos de durada igual o superior a 100 hores: 2 punts;  
- cursos de 75 o més i menys de 75 hores: 1,5 punts;  
- cursos de 50 o més hores i menys de 75 hores: 1 punts;  
- cursos de 25 o més hores i menys de 50 hores: 0,5 punts;  
- la resta de cursos, amb un mínim de 15 hores: 0,10 punts.  
4. Publicacions  
S'hi valoraran fins a un màxim de 2 punts els treballs d'investigació i d'estudis realitzats sobre matèries que tinguen relació directa amb les funcions dels llocs convocats, a raó de 0,5 punts per publicació.  
ANNEX V  
Oficines bancàries  
Banc Mapfre - OP carrer del General Elío, 2. 46570 València.  
Banc Mapfre - El Grao, carrer de la Reina, 22. 46688 València.  
Banc Mapfre - carrer de Guillem de Castro, 66. 46390 València.  
Banc Mapfre - Pg. de l'Alameda, 35. 46525 València.  
Banc Mapfre - Av. de Blasco Ibáñez, 2. 46842 Mislata.  
Banc Mapfre - Av. del País Valencià, 106. 4690 Torrent.  
Banc Mapfre - carrer de Benicanena, 55. 46786 Gandía.